Foto:FaH

NOVINARKA Nataša Škaričić pokrenula je peticiju kojoj je cilj da Vlada i službeno reagira na izjave Ministarstva vanjskih poslova o nacionalnim prioritetima u zaštiti ljudskih prava. Peticiju možete potpisati OVDJE.

Uz Mađarsku i Poljsku



Podsjetimo, temeljem informacija iz Ministarstva vanjskih poslova ministra Davora Stiera i njegova savjetnika Ladislava Iličića procurila je informacija da je Hrvatska zauzela konzervativno stajalište u raspravi o ljudskim pravima unutar Vijeća Europske unije. Po takvim novim hrvatskim stajalištima pobačaj se ne smatra neupitnim pravom žene.

Riječ je o nacrtu zaključaka Vijeća za vanjske poslove o prioritetima EU u UN-ovim tijelima za ljudska prava u 2017. godini.

Iz tog dokumenta proizlazi da su novi prioriteti hrvatske vanjske politike kad je riječ o ljudskim pravima bazirani na zaštiti prava vjernika i pravu na vjeroispovijest te na zaštiti obitelji.



U tom se stajalištu navodi kako će Hrvatska posebnu pozornost posvetiti promicanju i zaštiti tradicionalne obitelji, temeljene na braku koji je definiran kao zajednica žene i muškarca te, kao takav, prirodna i temeljna jedinica društva. Osim Hrvatske, samo Poljska i Mađarska, poslale posebno stajalište Europskoj uniji. Isto tako zaključuje se kako Hrvatska zauzima stav protiv pobačaja, a što je u suprotnosti s dosadašnjom službenom politikom Vlade Andreja Plenkovića.

Nitko se do sada to nije usudio javno reći



Škaričić u svom pismu peticije naglašava kako ni jedna Vlada do sada, a niti jedan ministar nisu osporavali pravo na pobačaj zajamčeno Zakonom o zdravstvenim mjerama za ostvarivanje prava na slobodno odlučivanje o rađanju djece.



Pismo, objavljujemo u cijelosti.

Javni zahtjev Vladi RH za očitovanje na izjave Ministarstva vanjskih poslova o nacionalnim prioritetima u zaštiti ljudskih prava

Tekst se nastavlja ispod oglasa

Izjava Ministarstva vanjskih poslova da Hrvatska pojam 'seksualnog i reproduktivnog zdravlja i prava' tumači tako da ono ne uključuje pravo na pobačaj, prva je takva izjava bilo kojeg tijela izvršne vlasti u Hrvatskoj od njezinog osnutka.

Nijedna Vlada u povijesti Hrvatske i nijedan ministar, uključivši ministre zdravstva, nisu osporavali pravo na pobačaj zajamčeno Zakonom o zdravstvenim mjerama za ostvarivanje prava na slobodno odlučivanje o rađanju djece. Prema tome, tvrdnja koja se može interpretirati na način da Hrvatska - ne ministar Davor Stier osobno, kao odgovorna osoba za stajališta MVP-a - ne priznaje pravo na pobačaj, trenutno može biti samo opasna sramota za ovu državu. Sramotna je u smislu da je činjenično netočna i da MVP i ministar svjesno dovode u zabludu europarlamentarke i europarlamentarce kojima su je uputili, a opasna u barem dva smisla. Prvo, kao činjenica da jedan ministar u službenoj korespondenciji neometano revidira važeći normativni okvir i identificira osobne, od prije poznate svjetonazorske stavove, sa stavovima vlasti. Takvo je ponašanje samo po sebi zastrašujuće, jer se u osnovi radi o privatizaciji institucija vlasti. Drugo, nesporno je da ministar ovime izravno širi neizvjesnost hoće li Hrvatska suspendirati pravo na pobačaj.

Mi, potpisnice i potpisnici ovog zahtjeva, tražimo od Vlade Republike Hrvatske da se odmah službeno očituje o izjavi MVP-a i postupku ministra Stiera. Zahtijevamo da se o navedenom posebno očituje ministar zdravstva.

Izjava predsjednika Vlade RH Andreja Plenkovića da u ovome ne vidi nikakvu dramu, ne samo da nije dovoljna, nego stimulira privatnu svjetonazorsku uzurpaciju vlasti.

Ukoliko odmah ne demantirate da privatni stav ministra Stiera inkorporiran u službenu izjavu MVP-a ima veze sa službenim stavom Vlade RH, a ujedno i sam sadržaj izjave, uvjereni smo da biste se mogli suočiti s veoma snažnom reakcijom javnosti.

Apeliramo da ne dopustite da eskalira kaos i antagonizmi koje svakodnevno inducirate.